Yaponiya imperatori Naruxito/Foto: REUTERS O‘zbekiston Respublikasi prezidenti Shavkat Mirziyoyev Yaponiyaning bir yuz yigirma oltinchi imperatori sifatida taxtga o‘tirgani munosabati Yaponiya imperatori Naruxitoga samimiy qutlovlar va eng ezgu tilaklar bitilgan maktub yo‘lladi. Prezident matbuot xizmati xabariga ko‘ra, davlat rahbari o‘z maktubida Naruxitoning "Reyva" deb nom olgan hukmronlik davrida Yaponiya barqaror va uyg‘un rivojlanishiga, mamlakatning jahondagi yetakchi o‘rni yanada mustahkamlanishiga ishonch bildirgan. "Umid qilamanki, Sizning ko‘magingiz bilan O‘zbekiston-Yaponiya strategik sherikligini mustahkamlash va kengaytirish borasidagi aniq maqsadga yo‘naltirilgan birgalikdagi sa’y-harakatlar davom ettiriladi", - deb ta’kidlagan prezident o‘z qutlovida. Bundan oldin, Shavkat Mirziyoyev Yaponiya imperatori Akixitoga minnatdorlik bildirgandi.